Moskva 24. januára (TASR) - Jediná celoplošná ruská súkromná televízna stanica TV-6 od 22. januára nevysiela. Stanica sa pokúsi prekonať nepriazeň osudu a získať novú licenciu v licenčnom konaní na konci marca.
Nepriazeň osudu sa snaží prekonať aj najúspešnejší projekt TV-6 Za sklom. Kým s prvou skupinou mladých obyvateľov preskleného bytu plného kamier, ale bez kontaktu s okolitým svetom, sa autori v decembri zahrali tak, že do bytu doručili noviny s článkom o zrušení stanice a bavili sa na reakciách, v prípade projektu "Za sklom 2 - Posledný biftek" už o kanadský žartík nešlo. Režisér však musel smutnú správu niekoľkokrát zopakovať.
Dvanásť mladých Rusov vo veku od 23 do 30 rokov sa po porade rozhodlo, že budú v šesťtýždňovom projekte Posledný biftek pokračovať. "Povedali svorne: zostávame," konštatovala pre TASR hovorkyňa projektu Jekaterina Alexandrová.
Jej kolegyňa Anastasija Pirovová dodáva, že rovnako sa ešte v noci 22. januára rozhodli aj zamestnanci TV-6 zapojení do projektu. "Naša prvá a jediná reakcia bola: pokračujeme! Nikto neprejavil želanie vstať a opustiť svoje pracovné miesto."
Mladí ľudia prišli do televízneho bytu v Moskve po veľkom konkurze na základe hlasov divákov s cieľom získať slávu i peniaze. Zrušenie stanice TV-6 prišlo na štvrtý deň. Vedenie show oznámilo, že v priebehu troch dní sa pokúsi nájsť nového televízneho partnera. "Je to ťažké komentovať, pretože nevieme, k čomu môžu rokovania dospieť," priznáva zložitosť situácie Anastasija
Kým kameramani pokračujú v zázname, v režisérskej miestnosti je obrazovka s nápisom Živé vysielanie TV-6 vypnutá. Stanica bola rozhodnutím ministerstva tlače preladená na satelitný športový kanál NTV+. Kým sa nenájde nový partner projektu, budú zvedavci odkázaní na internet a fotografie a články v tlači.
Pre vytrvalých zostáva možnosť za 20 rubľov nahliadnuť do bytu cez presklenú stenu. Hrdinov nekonečného seriálu uvidia na vlastné oči, ale nedozvedia sa, o čom sa za hrubým jednostranne priehľadným sklom zhovárajú.
Projekt Za sklom priniesol do ruskej televíznej tvorby prevrat. Záujem, s ktorým sa až chorobné sledovanie príhod mladých ľudí za sklom v Rusku stretlo, motivoval aj ďalších televíznych tvorcov.
Konzervatívny štátny program ORT priniesol divákom v Rusku a na Ukrajine nákladný, ale tiež originálny projekt Posledný hrdina. Na dvoch ostrovoch v Karibiku sa vysadili dva tímy mladých mužov a žien, ktorých úlohou bolo živiť sa darmi mora a ostrova. Čas od času museli splniť rôzne úlohy a zo železnou pravidelnosťou vylučovať zo svojich radov najmenej obľúbených jedincov.
TV-6 sa rozhodla prvý projekt Za sklom inovovať a časť diania sa má preniesť do reštauračného prostredia. Mladí ľudia nemajú v byte telefón, nemôžu sledovať televíziu a rozhlas, ich počítač nie je pripojený na internet. Kontakt zo svetom sprostredkúva iba hlas režiséra, ale od víkendu sa majú otvoriť vedľa bytu dve reštaurácie. Mladí Rusi budú musieť zvládnuť nielen organizovanie prevádzky podnikov, ale aj prilákať čo najviac zákazníkov.
Zrušenie TV-6 milióny divákov v Rusku zarmútilo, ale kvôli projektu Za sklom aj mnohých potešilo. Vlani proti údajne amorálnym dialógom a správaniu sa mladých ľudí protestovalo ministerstvo školstva, pravoslávna cirkev a mnohí starší občania.
Aj po desiatich rokoch budovania kapitalizmu a otvorenej spoločnosti v Rusku časti verejnosti a mnohým úradníkom jednoduchý slovník televíznych hrdinov a sex medzi dospelými ľuďmi prekáža viac ako šikanovanie v armáde, nárast prípadov HIV a tisíce detí v uliciach Moskvy, ktoré sa živia žobraním, fajčia a fetujú lepidlo.
Na hľadanie budúcnosti má show Posledný biftek čas do konca týždňa. Mnohí v Rusku dúfajú, že všetko sa skončí happy endom. Podobne ako príbeh zaľúbenej sympatickej a extravagantnej dvojice Maxa a Margo. Obaja sa uvideli po prvý raz vlani Za sklom, postarali o to, že ruskí diváci videli na svojich obrazovkách skutočný sex, a najnovšie verejnosť prekvapili oznámením svadby na 16. januára.
(spravodajca TASR Bohdan Kopčák) dem